**Cu pânzele-atârnate...**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu pânzele-atârnate

în liniște de vânt,

corabia străbate

departe pe pământ.

Iar stolul rândurelelor

trece-ntre cer și mare...

O, stelelor, stelelor,

nemuritoare,

de ce și voi nu vă luați

pe-ale lor urme oare?

De ce mă întristează

că valurile mor,

când altele urmează

rotind în urma lor?

De ce căderea florilor

și-a frunzelor ne doare?

O, norilor, norilor,

ști-veți voi, oare,

de ce rămân atâtea-n veci

și numai omul moare?

În cer întotdeauna

urmăm al nostru mers,

ca soarele și luna

rotind în univers.

Un crez adânc pătrunde-va

de-a pururi omenirea

că undeva, undeva

e fericirea:

Și toți aleargă după ea:

n-o află nicăirea.